google/wiki40b huggingface dataset:
Georg av Podiebrad

Bakgrunn

Georg var sønn av den böhmerske adelsmannen Victor av Kunštát og Poděbrady, en av ultrakvistenes ledere under husitterkrigene. Han ble i ung alder selv en av husittenes ledere, og ble etter Ptacek av Pirksteins død deres øverste leder.
Etter at kong Albrecht og ble etterfulgt av sønnen Ladislaus, som ble født etter farens død, blusset motsetningene mellom husittene og katolikkene opp igjen. I 1448 inntok Georgs hær Praha. I 1451 anerkjente keiser Fredrik III, som var Ladislaus' verge, Poděbrad som riksstyrer i Böhmen. Samme år valgte en riksdag i Praha ham til regent.
Etter at kong Ladislaus ble myndig i 1453, ga han uttrykk for katolske sympatier, noe som brakte Georg i en vanskelig posisjon. Kong Ladislaus døde brått i 1457, og Georg ble beskyldt for å ha myrdet ham. Nyere undersøkelser tyder på at han døde av leukemi.

Konge

27. februar 1458 ble Georg enstemmig valgt til ny konge. Selv det pavetro partiet hans moderate politikk var til å leve med.
Georgs forsøk på å komme til en forståelse med pavedømmet strandet på pave Pius IIs krav om at avtalen som ga husittene religionsfrihet måtte oppheves. 
Georg la fram det første forslaget om en europeisk union av kristne stater for å stoppe osmanenes frammarsj etter Konstantinopels fall i 1453.
Etter Pius' død i 1464, forsøkte Georg uten hell å komme overens med den nye paven, Paul II. Etter at det pavelige parti samlet seg mot Georg i 1465, bannlyste paven ham 23. desember 1466, erklærte ham avsatt som konge. Keiser Fredrik III, og kong Mattias av Ungarn fulgte oppfordringen om å gå til krig mot Georg. Kong Matthias, Georges tidligere svigersønn, hadde mest hell med seg og erobret det meste av Mähren, 3. mai 1469 lot han seg krone som ny konge i Böhmen.
Georg døde 22. mars 1471. Hans tilhengere valgte den polske prinsen Vladislav til ny konge.
SQL-injeksjon

Eksempel (litt teknisk)

Et helt enkelt eksempel på er den typiske innloggingsspørringen:
SELECT * FROM users WHERE username = '$username' AND password = '$password'
Spørringen slår opp i databasen om det fins en bruker med det gitte brukernavn og passord, og vil naturligvis returnere ingen resultater dersom brukernavn og passord ikke stemmer overens (feil passord eller brukernavn).
Dersom en angriper har kontroll over variabelen $username kan denne settes til å være: 
' OR 1=1--
Det første tegnet er enkel apostrof og vil bryte ut av den statiske innkapslingen av apostrofer. Det som kommer etter er et uttrykk som alltid vil være sant: 1=1. De to siste tegnene; to bindestreker, er metategnene for start av kommentar i mange databasesystemer. Resultatet blir at resten av spørringen kommenteres vekk.
Den endelige spørringen vil se slik ut:
SELECT * FROM users WHERE username = '' OR 1=1-- ' AND password = '$password'
Spørringen vil alltid returnere sant og vil hente ut alle brukere. Den første brukeren i databasen er ofte administrator brukeren, og i praksis vil vedkommende som injiserte denne setningen bli logget inn som administrator.

Hvordan forhindre

Gjør hvitvasking av all brukerinput.
Copenhagen Consensus

Copenhagen Consensus er et prosjekt som søker å etablere prioriteter for å fremme global utvikling basert på teorien om velferdsøkonomi. Ideen til prosjektet kom fra den danske professoren Bjørn Lomborg og han har også utviklet det. Opprinnelig ble prosjektet delfinansiert av den danske stat og tidsskriftet The Economist. En bok som oppsummerte prosjektets konklusjoner, Global Crises, Global Solutions ble redigert og utgitt av Lomborg i 2004 ved Cambridge University Press. I 2006 ble det avholdt en ny konferanse for å overse prioriteringen av prosjekter. The Copenhagen Consensus Center ble etablert ved Copenhagen Business School for å organisere en ny konferanserunde i 2008.
Deltakerne til konferansene var alle økonomer (unntatt Lomborg), med fokus på at prosjektet skulle rasjonelt prioritere tiltak, basert på økonomiske analyser. Prosjektet er basert på at på tross av alle de milliarder som rike land bruker på bistand til fattige land så er ikke midlene tilgjengelig tilstrekkelig for å bote på underernæring og klimaforandringer. Denne påstanden støttes av tall fra Verdensbanken som fastslår at FNs tusenårsmål krever ytterligere 40-70 milliarder dollar, i tillegg til de 57 milliarder som allerede har blitt brukt i 2004, disse ekstra midlene må tilføres hvert år frem til 2015 for at FNs tusenårsmål skal nåes. Vektleggingen på rasjonell prioritering fremheves som en korreksjon til standard praksis i internasjonal utviklingshjelp, hvor det ansees at mediadekning og folkemeningen resulterer i prioriteringer som er langt fra optimale. I den oppdaterte rapporten fra 2008 ble det pekt på at ekstra vitaminer for verdens underernærte barn vil være verdenssamfunnets beste investering.
Xiphiopsylla

Liv og utvikling

I alle fall noen av artene er knyttet til gnagere som lever i høylandet i Afrika.

Utbredelse

Slekten ser ut til å være begrenset til Øst- og Sentral-Afrika.
Kjell Hovland Olsen

Spillerkarriere

Hovland Olsen vokste opp i umiddelbar nærhet til Brakerøyabanen, hjemmebanen til det som den gang het Bragerøens Ballklubb. Han debuterte som 15-åring i 1959 og fikk drøye 500 kamper fram til han ga seg som spiller i 1980. Han ble omtalt som en hurtig og teknisk midtbanespiller.

Dommerkarriere

Hovland Olsen ble utnevnt til forbundsdommer i bandy i 1971 og til internasjonal dommer i 1979. Han har dømt fire NM-finaler og i tre verdensmesterskap, i 1987, 1991 og i 1993. Totalt har han dømt 33 A-landskamper. Han dømmer fremdeles i Eliteserien.

Lederkarriere

Da Hovland Olsen var 20 år ble han spurt om å være kasserer i styret til Bragerøen. Dette var innledningen på en lang lederkarriere.  I 1986 ble Hovland Olsen for første gang valgt inn i Norges Bandyforbunds hovedstyre og var en stund visepresident, før han i 1996 ble valgt til president. Dette vervet hadde han i ti år fram til 2006. Han er den som har sittet lengst som president siden forbundet ble stiftet i 1920. Samme år som han gikk av ble han tildelt bandyforbundets gullmerke. Hovland Olsen har også sittet i styret i det internasjonale bandyforbundet (FIB).
Saint-Merri

Saint-Merri er en katolsk kirke i Paris, oppkalt etter den hellige Medericus (død år 700). Kirken, som er oppført i sengotisk stil, ligger til Rue Saint-Martin i Paris' fjerde arrondissement. I kvarteret ved siden av kirken ligger Centre Pompidou.
Johnny Simmons

Karriere

Simmons gjorde seg for første gang bemerket da han spilte i Evan Almighty (2007) med Steve Carell og Morgan Freeman, der han spilte Carells sønn. Han spilte den unge versjonen av The Spirit (Gabriel Macht) i Frank Millers The Spirit (2008), en film som også hadde Eva Mendes, Samuel L. Jackson og Scarlett Johansson på rollelisten.
Han var også med i Hundehotellet (2009) med Emma Roberts og Jake T. Austin, The Greatest (2009) med Carey Mulligan og Aaron Johnson og Jennifer's Body (2009) med Amanda Seyfried og Megan Fox, samt i kjempehiten Scott Pilgrim vs. the World (2010).
Han medvirket i tillegg i The Conspirator (2010), 21 Jump Street (2012) og The Perks of Being a Wallflower (2012).
Samiske geografiske navn i Osen

Samiske geografiske navn i Osen (knr 1633) angir stedsnavn i Osen kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare sørsamisk er tatt med i denne oversikten for Osen kommune.
Tanks videregående skole

Hans Tanks og hustru Marie Tanks Legatum

Tanks skole ble opprettet med penger fra Hans Tanks og hustru Maria Tanks Legatum. Kjøpmann Hans Tank (1742–1804) og Maria Kramer Tank (1740–1801) giftet seg i 1763. Deres eneste barn døde bare seks år gammel i 1771. Ekteparet Tank skrev et testamente i 1798 som bestemte at et fond skulle etableres, og pengene brukes til opprettelsen av en realskole. Ekteparet ønsket å forbedre samtidens skoleundervisning – gå bort fra pugging av latin og heller orientere seg mot samtiden. Tank vektla praktiske og fremtidsrettede fag som levende språk, handelsfag, naturfag og kroppsøving. Målsettingen var at elevene skulle «dannes til dydige, ædle Mennesker og rettskafne, insigtsfulde Borgere».

Den Tankske Skole

Den Tankske Skole åpnet 5. juni 1850 i en trebygning i Øvregaten 47. Siden 8. januar 1855 har skolen holdt til i bygningen i Kong Oscars gate 21, tegnet av arkitekt Hans Hansen Kaas. Skolens plan er preget av et bredt trappehus ved hovedinngangen. Adkomst til klasseværelsene er fra midtkorridorer plassert på hver side trappen.
Bygningen var i sin samtid en av byens flotteste, og da prins Napoleon besøkte Bergen i 1856, ble ballet holdt ved Tanks skole.

Nyere historie

Skolen ble overtatt av Bergen kommune i 1888 og begynte samtidig å ta inn jenter. I 1917 fikk skolen oppført en egen gymnastikkbygning i jugendstil. Skolen fikk sin første gymnasklasse i 1923. I 2014 ble skolen nedlagt, og elevene overført til Amalie Skram videregående skole fra skoleåret 2014/15.

Kjente tanksianere

Edvard Grieg var en av skolens elever de første årene (1853–58). Andre kjente elever ved skolen er Hans Jæger, Christian Michelsen, Kristofer Lehmkuhl, Rasmus Meyer, Thorolf Rafto, Kristian Ottosen og Arnulf Øverland. Kjente tanksianere fra nyere tid er Elina Krantz og Dagfinn Lyngbø.
Tina Turners filmografi

Tina Turners filmografi består av filmer og TV-opptredener.
Sven Moren

Sven Moren  (født 24. oktober 1871 i Trysil, død 14. desember 1938 i Trysil) var en norsk forfatter og far til den kjente, norske dikteren Halldis Moren Vesaas.
Litteraturhistorisk hører Sven Moren hjemme blant folkelivsskildrerne og bondelivsskildrerne som begynte å gjøre seg gjeldende mot slutten av 1800-tallet.  Etter hvert ble Morens forfatterskap preget av framskritt, industri og tiltagende bysivilisasjon, med de motsetningene og konfliktene mellom skogeiere/bønder og skogsarbeidere som dette medførte. Moren ga også ut to barnebøker hvor han brukte sine egne barndomsminner.
I 1909 fikk Moren et reisestipend som brakte ham til Danmark og Tyskland. Året etter reiste han også i Frankrike og Italia, og ble kjent med flere norske kunstnere i utlendighet. I 1913-1916 var han formann i Norsk Bokmannslag, og mellom 1915 og 1928 satt han i Det litterære råd i Norsk Forfatterforening. Bokmannslaget tok senere initiativ til å tildele Moren dikterlønn, og i 1936 overtok han dikterlønnen etter Olav Aukrust.
Stev for dagen

Stev for dagen er et musikkalbum og en stevsamling med 366 stev, ett for hver dag i året. Den er laget av Kirsten Bråten Berg, Astri Rysstad og Kari Rolfsen og kom ut våren 2007 på Heilo plateselskap. 
Utvelgelsen av stev står de to første for, Kari Rolfsen står for illustrasjonene. Ettersom svært mange av stevene er fra Valle og fremføres på setesdalsdialekt, følger det med ordforklaring også. De fleste stevene står Kirsten Bråten Berg for, men det er også opptak av stev fremført av andre utøvere på plata. Her finnes stev av ulik karakter. Man har også tatt hensyn til at stevene skulle passe til den tid på året de er blitt plassert i samlinga.
Kjempevannteger

Utseende

Kjempevannteger er middelsstore til meget store (9–110 mm) teger. Denne familien inkluderer de største tegene som er kjent. De er avlangt ovale og litt flattrykte, fra bakkroppsspissen går det ut et kort pusterør som de strekker opp til overflaten. Hodet er middels stort med store fasettøyne, knapt synlige antenner.
Kjempevannteger har en flerleddet, spiss sugesnabel og de suger opp næringen gjennom denne. Pronotum er trapesformet og bredere enn langt, scutellum er trekantet og forholdsvis lite. Forbeina er omdannet til gripeorganer, leggene er sigdformede, mens bakbeina er tilpasset for svømming, brede og årelignende. Forvingene er oftest læraktige, men det finnes også en del arter med sterkt reduserte vinger.

Levevis

Kjempevannteger finnes i ferskvann, i dammer og sakterennende elver.  Kjempevannteger er nebbmunner, det vil si at de har sugende munndeler. De er rovdyr og lever av andre mindre dyr, som de fanger og suger kroppsvæsken ut av. De kan svømme, men fanger de fleste byttedyrene ved å ligge i ro og vente på at byttet skal komme svømmende forbi. Noen arter lever av småfisk og kan gjøre skade i fiskeklekkerier, på den andre siden er noen afrikanske arter regnet som nyttedyr fordi de lever av snegler som er mellomverter for bilharzia. Om man plukker disse tegene opp, kan de gi et svært smertefullt stikk med sugesnabelen. Spyttet de sprøyter inn, inneholder protein-oppløsende enzymer, så i sjeldne tilfeller kan et stikk føre til permanente skader hos mennesker. Mange av artene flyr godt og de kommer da gjerne til lys om natten.
Hannen gjør hunnen oppmerksom på sin tilstedeværelse ved å lage små bølger på vannoverflaten. 
Hunnen fester eggene i vegetasjonen på bunnen, eller hun kan feste dem til hannen rygg (underfamilien Belostomatinae). En han med egg vil passe på disse og sørge for at de ikke tørker ut, og at vannet sirkulerer godt over dem slik at de får nok oksygen. Eggene klekkes etter en tid. 
Kjempevannteger har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier.

Gode å spise

I Sørøst-Asia er det ikke uvanlig at enkelte av de største artene av kjempevannteger spises. Særlig den store arten Lethocerus indicus er populær som mat, blant annet i Vietnam og Thailand.
Det blir også laget et ekstrakt av hannenes feromoner som blir brukt som smakstilsetning i mat. Det antas at L. indicus er truet av overfangst.
Oslo sentralstasjon

Navnet

I Bane Nors terminologi heter stasjonen «Oslo S», mens «Oslo sentralstasjon» angir betydningen av «Oslo S». Det lange navnet er også påført bygningen over inngangspartiet mot vest.
Mange omtaler stasjonen feilaktig som «Sentralbanestasjonen». Årsaken til dette kan være det forrige navnet på stasjonen, «Østbanestasjonen», der «bane» inngår i navnet.  Det navnet har sin historiske årsak i at stasjonen betjente det man den gang kalte «Østbanerne», altså Hovedbanen og Kongsvingerbanen. Tilsvarende betjente «Vestbanestasjonen» de såkalte «Vestbanerne» (Drammenbanen, Randsfjordbanen og Vestfoldbanen). Siden det ikke finnes noen Sentralbane, er betydningen av Oslo S derfor heller ikke Oslo Sentralbanestasjon.

Oslo S fullføres

Stasjonen ble åpnet for trafikk i 1980 etter at Oslotunnelen (jernbanetunnelen under byen) var åpnet 1. juni 1980. Et neste byggetrinn sto ferdig i 1987 med sentralhall og publikumsfunksjoner. Arkitekt for anlegget var John Engh, som vant arkitektkonkurransen i 1946. Sentralstasjonen er oppført i tilknytning til den tidligere Østbanestasjonen, som i konkurranseprosjektet var forutsatt revet, men likevel ble stående.
På slutten av 90-tallet kom også Flytogterminalen til. Dermed dannet Hovedhallen, Østbanebygget og Flytogterminalen et sammenhengende kompleks.

Brannen på Oslo S i 2007

Den 28. november 2007 var det togkaos på Østlandet, etter en kabelbrann på Oslo S. Hele 80 000 mennesker ble rammet. De fleste av disse var pendlere som skulle inn til Oslo eller elever som gikk på skole langs toglinjene (for det meste elever ved videregående skoler). Brannen skal ha startet etter en kortslutning og en påfølgende brann i en kabel, noe som førte til røykutvikling på stasjonen og togledersentralen. Røyken skal ha spredt seg igjennom ventilasjonsanleggene, og hele Oslo S ble evakuert selv om det ikke ble påvist synlig røyk.
Brannen ble slukket fort, men på grunn av problemer med oppretting i kablene tok det tid før togene kunne gå igjen. NSB satte opp busser for å erstatte tapte avganger, men hadde ikke nok til hele 80 000 passasjerer. Som følge av brannen ble også en fibertrasé berørt, noe som førte til nettutfall i større deler av østlandsområdet. Torsdag, dagen etter brannen, meldte NSB at alt var oppe og gikk igjen. Noen måneder senere i 2008 oppsto det igjen brann ved en jernbanestasjon som skapte problemer for trafikkaviklingen, men denne gangen ved Ski stasjon i Follo.

Oslo S nullpunkt

På det norske jernbanenettet er i de fleste tilfellene Oslo S definert som nullpunkt for såkalt kilometrering langs jernbanenettet. Det faktiske nullpunktet ligger 0,27 km (vestover) inne i Oslotunnelen. Unntakene er Østfoldbanens østre linje, som starter ved Ski,  Nordlandsbanen og Meråkerbanen som har Trondheim S som nullpunkt, og Ofotbanen som har Narvik havn som nullpunkt.
Northern Alberta Jubilee Auditorium

Historikk

Arkitekten bak sentrene var Ronald Clarke, ledende arkitekt i Department of Public Works. Auditoriet i Edmonton ble bygget ved siden av University of Albertas «North Campus» på den sørlige bredden til North Saskatchewan River.
18. november 1971 opptrådte det britiske rockebandet Procol Harum her, sammen med Edmonton Symphony Orchestra. Konserten ble tatt opp og senere sluppet på live-albumet Procol Harum Live In Concert with the Edmonton Symphony Orchestra.
Oppussingen i 2004-05 omfattet salen, nye HVAC-system, lyd- og lyssettingssystem, og ble ledet av CPV Group of Architects and Engineers (senere Stantec Architecture). Budsjettet var satt til 62 millioner kanadiske dollar. CPV hentet inn den danske akustikeren Niels Jordan (Jordan Akustik) til dette. Et viktig poeng var at salen skulle kunne brukes til ulike arrangementer som for eksempel eksamensseremonier, rockekonserter og klassisk opera. Balkongene i den vifteformede salen brukes både for å nå akustiske mål og for å gi publikum en følelse av en mindre og mer intim sal. Nye seter og setemønstre gir publikum bedre utsikt til scenen, og mer benplass.
Oikos University

Oikos University er et privat koreansk kristent universitet i Oakland i California i USA.
Universitetet ble grunnlagt i 2004 av Jongin Kim. Det er tilknyttet Praise God Korean Presbyterian Church i Oakland og Shepherd University i San Francisco.
Oikos har fakulteter for teologi, musikk, sykerpleie og asiatisk medisin.
Gullkinntanagar

Utbredelse

Den forekommer i Bolivia, Colombia, Ecuador og Peru.
Vostoksjøen

Vostoksjøen er en underjordisk innsjø under den antarktiske isen. Innsjøen er høyst sannsynlig verdens største innsjø under is.
Innsjøen har vært isolert i minst 20 millioner år, men vannet i sjøen er bare en halv million år gammelt. Innsjøen ligger 4 kilometer under den russiske forskningsstasjonen Vostok. Den er 240 kilometer lang og 50 kilometer bred. I midten av vatnet er det en forhøyning, noe som betyr at det kan være to forskjellige typer miljøer i de to delene av vannet. 
Vostoksjøen ble oppdaget i 1996 av japanske, britiske og russiske forskere. Et prosjekt for å utforske sjøen begynte i 2007 og vil holde på i minst 10 år. Den 5. februar 2012 nådde russiske forskere innsjøens overflate etter å ha boret gjennom 3 769,2 meter is. Det ble brukt parafin i sluttfasen av boringen for å hindre tilfrysing av borehullet, og enkelte forskere fryktet at parafinen skulle forurense vannprøvene som skal hentes opp. I det borehodet kom i kontakt med det flytende vannet, strømmet vann fra innsjøen 30–40 meter opp i borehullet før hullet frøs igjen. Forskerne ønsker i neste omgang å hente opp prøver fra dette nylig frosne vannet for å analysere det. I mars 2013 kunngjorde forskerne funnet av en ny bakterieart i vannprøve hentet opp fra Vostoksjøen.
Slaget ved Krefeld

Beskrivelse

Den hannoverske armeen ledet av hertug Ferdinand av Braunschweig, bror til hertugen av Braunschweig, hadde drevet franskmennene, ledet av Louis de Bourbon-Condé, comte de Clermont, tilbake til den andre siden av Rhinen. Hertug Ferdinands armé hadde krysset over til venstreside av Rhinen og var nå i en posisjon der han truet grensen til Frankrike.
Slaget ved Rheinberg ble så utkjempet 12. juni, men den ble ikke avgjørende. Clermont, som nylig hadde overtatt etter Duc de Richelieu som kommandør over den franske armeen, prøvde å stoppe framrykkingen. Han valgte en forsvarslinje på sørside av en murt kanal som gikk omtrent fra øst til vest. Kanalen fungerte som en slags naturlig festning som Clermont lett kunne forsvare.
Etter flere skinnangrep mot Clermonts høyre flanke, marsjerte Ferdinand en vid bue mot flanken og krysset kanalen ute av syne for franskmennene. Han dukket opp igjen i et skogområde på venstreflanken til Clermont. Clermont, som var midt i middagen, sendte forsterkninger for sent, og venstreflanken hans ble knust.
Comte de Gisors, den populære karismatiske sønn av den franske krigsministeren Comte de Belle-Isle, ble dødelig såret da han rykket frem i fronten med de franske karabinierene. Comte de St. Germain, som kommanderte den franske venstreflanken, klarte likevel å hindre en fullstendig slakt, og den franske armeen klarte å trekke seg tilbake i relativt god orden.

Følger

Arveprinsen, det vil si sønn av hertugen av Braunschweig, som senere døde av skadene han fikk under slaget ved Jena i napoleonskrigene, kommanderte de allierte troppene. Clermont bad om å få slippe å fortsette som kommandant etter nederlaget, et ønske han fikk oppfylt. Han ble etterfulgt av marskalk de Contades.
De franske styrkene måtte overgi mange stillinger, og var vesentlig svekket.
Minnen

Minnen er et samlealbum med Jan Johansen, utgitt i 2009. Albumet ble kun utgitt i Norge og Finland. I Norge nådde albumet en syvendeplass på albumlisten.